മമത സോണിയ ചര്ച്ച: ബി.ജെ.പിക്കെതിരേ പൊരുതാന് ധാരണ ന്യൂഡല്ഹി: കോണ്ഗ്രസ് അധ്യക്ഷ സോണിയാ ഗാന്ധിയും പശ്ചിമ ബംഗാള് മുഖ്യമന്ത്രിയും തൃണമൂല് കോണ്ഗ്രസ് നേതാവുമായ മമതാ ബാനര്ജിയുമായി നിര്ണായക രാഷ്ട്രീയ കൂടിക്കാഴ്ച. 2024 ലോക്സഭാ തെരഞ്ഞെടുപ്പില് ഒന്നിച്ചുനിന്ന് ബി.ജെ.പിക്കെതിരേ പൊരുതാന് ധാരണ. പെഗാസ് ഫോണ് ചോര്ത്തല്, കോവിഡ് അടക്കമുള്ള വിഷയങ്ങള് ഇരുവരും ചര്ച്ചചെയ്തു. സോണിയയുടെ വസതിയായ 10 ജന്പഥിലായിരുന്നു ചര്ച്ച. കോണ്ഗ്രസ് മുന് അധ്യക്ഷന് രാഹുല് ഗാന്ധിയും പങ്കെടുത്തു. ആശാവഹമായ ചിലത് സമീപഭാവിയില്ത്തന്നെ നടക്കുമെന്നായിരുന്നു മമതയുടെ പ്രതികരണം. പ്രതിപക്ഷ ഐക്യം മുന്നിര്ത്തിയായിരുന്നു ചര്ച്ച. ബി.ജെ.പിയെ നേരിടാനുള്ള പ്രതിപക്ഷതന്ത്രം പിന്നീട് തീരുമാനിക്കും. ചായ് പേ ചര്ച്ചയ്ക്കു സോണിയ ക്ഷണിച്ചതാണ്. അതില് രാഷ്ട്രീയ വിഷയങ്ങള് ചര്ച്ചയായെന്നും മമതയുടെ വാക്കുകള്. പശ്ചിമ ബംഗാള് മുഖ്യമന്ത്രിയായി വീണ്ടും തെരഞ്ഞെടുക്കപ്പെട്ട ശേഷം മമതാ ബാനര്ജി ഡല്ഹിയിലെത്തുന്നത് ഇതാദ്യമാണ്. സോണിയയുമായുള്ള കൂടിക്കാഴ്ചയ്ക്കുശേഷം ഡല്ഹി മുഖ്യമന്ത്രിയും ആം ആദ്മി പാര്ട്ടി നേതാവുമായ അരവിന്ദ് കെജ്രിവാളുമായും മമത ചര്ച്ച നടത്തി. അനന്തരവന് അഭിഷേക് ബാനര്ജിയും മമതയ്ക്കൊപ്പമുണ്ടായിരുന്നു. അഞ്ചു ദിവസത്തെ സന്ദര്ശനത്തിനിടെ പ്രതിപക്ഷത്തെ ഒട്ടേറെ നേതാക്കളുമായി അവര് കൂടിക്കാഴ്ച നടത്തുന്നുണ്ട്. ആരാകും ഇനി പ്രതിപക്ഷത്തെ നയിക്കുക എന്ന ചോദ്യത്തിന് ഉരുളയ്ക്ക് ഉപ്പേരി പോലെയായിരുന്നു മമതയുടെ മറുപടി. ഞാനൊരു രാഷ്ട്രീയ ജ്യോതിഷിയല്ല. അപ്പോഴത്തെ സാഹചര്യമനുസരിച്ചല്ലേ നേതാവിനെ തീരുമാനിക്കുക? മറ്റൊരാള് നയിക്കുന്നതില് എനിക്കൊരു പ്രശ്നവുമില്ല. ഞാനൊരു നിസ്സാര പ്രവര്ത്തകയാണ്. അങ്ങനെ തുടരാനാണ് ഇഷ്ടം. പ്രതിപക്ഷത്തെ എല്ലാവര്ക്കും ഒറ്റക്കെട്ടായി പ്രവര്ത്തിക്കാന് ഒരു തലം ഉണ്ടാകണമെന്നും മമത പറഞ്ഞു. പ്രതിപക്ഷം പാര്ലമെന്റ് നടപടികള് തടസപ്പെടുത്തുന്നെന്ന പ്രധാനമന്ത്രിയുടെ പരാതിയോട് എങ്ങനെ പ്രതികരിക്കുന്നെന്ന ചോദ്യത്തിനു മമത നല്കിയത് കുറെയേറെ മറുചോദ്യങ്ങളായിരുന്നു. പെഗാസസ് വിവാദം പോലുള്ള ഒന്നിന് ഭരണപക്ഷം എന്തുകൊണ്ട് മറുപടി പറയുന്നില്ല? ആളുകള് അറിയേണ്ട കാര്യങ്ങളല്ലേ അതൊക്കെ? പാര്ലമെന്റില് ചര്ച്ചചെയ്യുന്നില്ലെങ്കില് പിന്നെ എവിടെ ചര്ച്ചചെയ്യുമെന്നും മമത ചോദിച്ചു.